EL Επίσημη Εφημερίδα της Ευρωπαϊκής Ένωσης C 37/23

Αίτηση για την έκδοση προδικαστικής αποφάσεως, την οποία υπέβαλε το Upper Tribunal (Administrative Appeals Chamber) (Ηνωμένο Βασίλειο) στις 4 Δεκεμβρίου 2009 — Lucy Stewart κατά Secretary of State for Work and Pensions

(Υπόθεση C-503/09)

2010/C 37/28

Γλώσσα διαδικασίας: η αγγλική

Αιτούν δικαστήριο

Upper Tribunal

Διάδικοι στην υπόθεση της κύριας δίκης

Προσφεύγουσα: Lucy Stewart

Καθού: Secretary of State for Work and Pensions

Προδικαστικά ερωτήματα

1) Αποτελεί η παροχή που έχει τα χαρακτηριστικά του επιδόματος βραχυπρόθεσμης αναπηρίας νέου, παροχή ασθενείας ή παροχή αναπηρίας κατά την έννοια του κανονισμού 1408/71 (1);

2) Αν η απάντηση στο ερώτημα 1 είναι ότι το επίδομα αυτό αποτελεί παροχή ασθενείας: α) Μπορεί ένα πρόσωπο, όπως η μητέρα της εκκαλούσας που έχει παύσει οριστικά κάθε μισθωτή ή μη μισθωτή δραστηριότητα λόγω αποχωρήσεως από την υπηρεσία να θεωρηθεί παρ’ όλα αυτά μισθωτός κατά την έννοια του άρθρου 19 λόγω της παλαιότερης μισθωτής ή μη μισθωτής δραστηριότητας ή οι εφαρμοστέοι κανόνες είναι τα άρθρα 27 έως 34 (συνταξιούχοι); β) Μπορεί ένα πρόσωπο, όπως ο πατέρας της εκκαλούσας που δεν έχει ασκήσει μισθωτή ή μη μισθωτή δραστηριότητα από το 2001 να θεωρηθεί παρ’ όλα αυτά «μισθωτός» κατά την έννοια του άρθρου 19 λόγω της προηγουμένης μισθωτής ή μη μισθωτής δραστηριότητας; γ) Πρέπει η εκκαλούσα να θεωρηθεί ως «δικαιούχος συντάξεως» κατά την έννοια του άρθρου 28 λόγω του ότι λαμβάνει παροχή που αποκτήθηκε βάσει του άρθρου 95β του κανονισμού 1408/71 παρά το ότι: 1. Ουδέποτε υπήρξε μισθωτός κατά την έννοια του άρθρου 1, στοιχείο α', του κανονισμού 1408/71· 2. Δεν έχει συμπληρώσει την ηλικία αποχωρήσεως από την υπηρεσία· και 3. Εμπίπτει στο προσωπικό πεδίο εφαρμογής του κανονισμού 1408/71 μόνο ως μέλος οικογένειας; δ) Στην περίπτωση που ο δικαιούχος συντάξεως εμπίπτει στο άρθρο 28 του κανονισμού 1408/71, μπορεί το μέλος της οικογένειάς του που κατοικούσε πάντα στο ίδιο κράτος με αυτόν να ζητήσει, βάσει του άρθρου 28, παράγραφος 1 σε συνδυασμό με το άρθρο 29 παροχή ασθενείας εις χρήμα από τον αρμόδιο φορέα κατά την έννοια του άρθρου 28, παράγραφος 2, στην περίπτωση που η παροχή αυτή καταβάλλεται (αν οφείλεται) στο μέλος της οικογένειας (και όχι στον δικαιούχο συντάξεως); ε) Αν (αναλόγως των απαντήσεων στα υπο-ερωτήματα α) έως δ) ανωτέρω) έχει εφαρμογή κάποια προϋπόθεση της εθνικής νομοθεσίας κοινωνικής ασφαλίσεως που περιορίζει την απόκτηση δικαιώματος για παροχή ασθενείας σ’ αυτούς που έχουν συμπληρώσει την απαιτούμενη περίοδο παρουσίας κατά το παρελθόν εντός του αρμοδίου κράτους μέλους, σε καθορισμένη προγενέστερη περίοδο, συμβιβάζεται η εφαρμογή αυτή με τις διατάξεις του άρθρου 19 και/ή 28 του κανονισμού 1408/71;

3) Αν η απάντηση στο ερώτημα 1 είναι ότι η εν λόγω παροχή πρέπει να θεωρηθεί ως παροχή αναπηρίας, έχει η φράση του άρθρου 10 του κανονισμού 1408/71 παροχές «που αποκτώνται δυνάμει της νομοθεσίας ενός ή περισσοτέρων κρατών μελών» την έννοια ότι τα κράτη μέλη έχουν την εξουσία βάσει του κανονισμού 1408/71 να θέτουν προϋποθέσεις αρχικής αποκτήσεως του δικαιώματος παροχών αναπηρίας στηριζόμενες στην κατοικία στο κράτος μέλος ή στην απόδειξη των απαιτουμένων περιόδων παρουσίας κατά το παρελθόν στο κράτος μέλος έτσι ώστε ο αιτών δεν μπορεί αρχικά να ζητήσει τη χορήγηση της παροχής αυτής ευρισκόμενος σε άλλο κράτος μέλος;

(1) Κανονισμός (ΕΚ) αριθ. 1408/71 του Συμβουλίου της 14ης Ιουνίου 1971 περί εφαρμογής των συστημάτων κοινωνικής ασφάλισης στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας (ΕΕ L 149, σ. 2).